**2. sz. melléklet**

**FELJEGYZÉS**

a Szombathelyi Haladás Labdarúgó és Sportszolgáltató Kft-vel kötendő megállapodás tárgyában folytatott egyeztetésről

Helyszín: Polgármesteri Hivatal, 104. iroda

Időpont: 2019. május 29.

Jelen vannak: Dr. Károlyi Ákos jegyző

Stéger Gábor osztályvezető

Dr. Nárai Erna irodavezető

Kaposiné Dr. Reményi Viola cégfelügyeleti ügyintéző

Tóth Miklós ügyvezető

Dr. Nagy Tibor

A Szombathelyi Haladás Labdarúgó és Sportszolgáltató Kft. elsőként jelezte, hogy várja a jelenleg érvényben lévő megállapodás alapján az 50 M Ft teljesítését az Önkormányzattól (a szerződéses határidő május 31. napja).

A Szombathelyi Haladás Labdarúgó és Sportszolgáltató Kft. képviselői a 239/2019. (IV.30.) Kgy. számú határozat alapján elkészített, 150.000.000.-Ft összegű támogatási szerződés tervezet tárgyában az alábbi megállapításokat tették:

A Kft. taggyűlése félreértésből fakadóan a szerződés-tervezetet végleges önkormányzati álláspontként értelmezve megtárgyalta 2019. április 23-i ülésén. A taggyűlés a szerződés-tervezetet nem fogadta el.

A kifogásokat a közgyűlési határozat egyes pontjaival összefüggésben az alábbiak szerint jelölték meg:

- „a gazdasági társaság vállalja a működése önkormányzat által kiválasztott szakértő általi teljes átvilágítását a gazdasági események tekintetében, a felelősök megnevezésével;”

**Kerüljön megjelölésre a vizsgálat célja, a vizsgált időszak.**

**Javasolják a szövegezés módosítását a felelősök megnevezése helyett a jelenlegi helyzethez vezető gazdasági események, okok feltárására.**

**Kérték, hogy a vizsgálatot végző személy vagy szervezet kijelölése tekintetében, legalább egyszeri vétójog lehetősége kerüljön biztosításra a Kft. részére.**

- „csak azt követően történik meg a támogatás folyósítása az önkormányzat részéről, ha a többi tulajdonos valamennyi, a licence megszerzéséhez vállalt fizetési kötelezettségét maradéktalanul teljesítette, ezt a tényt a társaság az önkormányzat felé hitelt érdemlően igazolja;”

**A Kft. képviselői jelezték, hogy ha valamennyi tulajdonostárs ilyen kikötést tenne, esetleg tesz, úgy nem tud ez a kikötés teljesülni.**

- „a klubvezetők (az ügyvezető és a többségi tulajdonos) készfizető kezességet vállalnak az önkormányzati támogatás visszafizetésére, arra az esetre, ha a megtett intézkedések és az önkormányzati támogatás folyósítása ellenére a csapat mégsem kapja meg a NB-s licencet,”

**A kezességre vonatkozó kikötéseket az ügyvezető, illetőleg Illés Béla sem tudja elfogadni**.

- „a Szombathelyi Haladás Labdarúgó és Sportszolgáltató Kft. a támogatásra vonatkozóan megkötésre kerülő szerződés aláírásával tudomásul veszi, hogy a 150 millió forint összegű támogatás megfizetésével teljesítette a 2018. május 30-án kötött megállapodásban vállalt 2020. évi 50 milliós támogatási kötelezettségét, valamint a társaság 50-50 millió forintos önkormányzati támogatást ismer el a 2021. és 2022. évek tekintetében;

- a támogatás kizárólag az NB-s licenc megszerzéséhez kapcsolódó kiadásokra fordítható;”

**A Kft. a 150 millió Ft-ot szabadon felhasználható működési támogatásként szeretné megkapni külön, önálló támogatási szerződés alapján, függetlenül a korábbi, 2018. május 30. napján kötött megállapodástól, nem annak módosításaként. Így egyetlen szerződő partner a Haladás Kft. lenne egy új támogatási szerződésnek. A Kft. a kisebbségi tulajdonos felvetése alapján kezdeményezi, hogy a 150 millió működési támogatás ne kerüljön a következő három évben beszámításra.**

**A Kft. képviselői hangsúlyozták, hogy önkormányzati támogatás nélkül a társaság a jelenleg rendelkezésre álló információk alapján megszűnik. A társaság tőkehelyzetének rendezése a Ptk. szerint 2019. június 27. napjáig meg kell, hogy történjen. A licenc megtartásának elengedhetetlen feltétele, hogy 3 hónapon túli tartozása ne legyen a Kft-nek.**

**A Kft. képviselői elmondták, hogy a tulajdonostársak nyilatkozatot tettek a tőkehelyzethez rendezésére, de a többségi tulajdonos, működőképesség biztosításában való szerepvállalása jelen pillanatban nem ismert teljes bizonyossággal. Számukra a Kft. és a csapat megmentése az elsődleges. Erre tekintettel a Kft. képviselői elmondták, hogy amennyiben az önkormányzat a fenti feltételek mellett teljesítené a 150 M Ft megfizetését, úgy erre lehetőséget látnak. Utaltak arra, hogy az önkormányzati támogatás előmozdíthatja a pozitív folyamatokat és esélyt adhat a Kft. működőképességének megőrzéséhez.**